SQ อวดกำไร Q1/60 โตแกร่ง! ตุน backlog กว่า 3 หมื่นล้าน
SQ อวดกำไร Q1/60 โต 220% แตะ 226 ล้านบาท หลังมีรายได้จากให้บริการงานรับเหมาทำเหมืองแร่ทั้ง 3 โครงการเพิ่มขึ้น 50% เผยตุน backlog กว่า 3 หมื่นลบ. จ่อเข้าประมูลเหมืองแม่เมาะ 9 มูลค่ากว่า 4 หมื่นลบ.
17 พ.ค. 2560

นายศาศวัต ศิริสรรพ์ ประธานเจ้าหน้าที่บริหาร บริษัท สหกลอิควิปเมนท์ จำกัด (มหาชน) หรือ SQ เปิดเผยว่า ผลประกอบการไตรมาส 1/60 บริษัทมีรายได้รวมจากการให้บริการงานรับเหมาทำเหมืองแร่ทั้ง 3 โครงการรวม 1.02 พันล้านบาท เพิ่มขึ้น 50% จากรายได้รวม 681 ล้านบาทในช่วงเดียวกันปีที่แล้ว และทำให้บริษัทมีกำไรสุทธิเติบโตขึ้น 220% เป็นกำไรสุทธิ 226 ล้านบาทจากกำไรสุทธิ 71 ล้านบาทในไตรมาส 1 ปีที่แล้ว
ทั้งนี้บริษัทสามารถทำกำไรสุทธิ (รายไตรมาส) สูงสุดเป็นสถิติใหม่ในไตรมาส 1/60 และมีอัตรากำไรขึ้นต้นสูงขึ้นเป็น 39% จากเดิม 28% ในไตรมาส 1 ปีก่อน และ มีอัตรากำไรสุทธิ (เน็ต มาร์จิ้น) ที่สูงขึ้นเป็น 22.2% เพิ่มขึ้นกว่า 113% จาก 10.4% ในปีก่อน ซึ่งเป็นผลมาจากการประหยัดเชิงขนาด รวมถึงประสิทธิภาพและความเชี่ยวชาญในการดำเนินงานรับเหมาทำเหมืองแร่มากกว่า 33 ปี
นอกจากนี้บริษัทมีปริมาณงานในมือที่รอรับรู้รายได้อีก 3.7 หมื่นล้านบาทซึ่งรวมถึงการที่บริษัทได้รับงานเหมืองดีบุกที่เหมืองเฮนดา ซึ่งตั้งอยู่ในสาธารณรัฐแห่งสหภาพเมียนมาร์ ขณะนี้อยู่ในช่วงเตรียมงาน และคาดว่าจะดำเนินงานได้ในช่วงครึ่งปีหลังของปีนี้ตามกำหนดการที่ตั้งไว้
“บริษัทมุ่งมั่นที่จะสร้างผลตอบแทนที่ดีให้ผู้ถือหุ้นอย่างต่อเนื่องด้วยการสร้างรายได้และผลกำไรที่เติบโตอย่างต่อเนื่อง และบริษัทไม่หยุดที่จะประมูลงานใหม่ๆ ซึ่งขณะนี้บริษัทอยู่ในช่วงเตรียมการประมูลโครงการเหมืองแม่เมาะ 9 มูลค่ากว่า 40,000 ล้านบาท”